August 2009

**August [[2009]]**, kroonika

2009. aasta august algas laupäeval ja lõppes 31 ööpäeva pärast esmaspäeval.

## [[1. august]]

* NATO peasekretärina alustas tööd endine Taani peaminister Anders Fogh Rasmussen.
* Kõrgõzstanis kohtunud Kõrgõzstani president Kurmanbek Bakijev ja Venemaa president Dmitri Medvedev sõlmisid leppe, mis lubab Venemaal Kõrgõzstani teise sõjaväebaasi rajada.
* Venezuela valitsus sulges 34 eraraadiojaama.
* Mosambiigi president Armando Guebuza avas pidulikult Sambesi jõge ületava silla, mille ehitamine kestis 30 aastat.
* Euroopa Liit ja finantsasutused sõlmisid Ukrainaga 1,7 miljardi dollari suuruse laenulepingu, et viia riigis läbi gaasisektori reform.
* Jaapanis Honshu saarel toimus viiepalline maavärin.
* Eestis tõsteti töötuskindlustusmakse määra 4,2 protsendini, millest 2,8 protsenti tuleb tasuda töötajal ja 1,4 protsenti tööandjal.
* Rahvusooperi Estonia balleti kunstilise juhina asus tööle Toomas Edur.

## [[2. august]]

* Komooridel toimusid parlamendivalimised.
* Itaalias Roomas lõppesid 2009. aasta ujumise maailmameistrivõistlused.
* Indoneesia idaosas kadus radarite ekraanidelt Sentani lennuväljalt Oksibili linna teel olnud Twin Otteri marki reisilennuk, mille pardal viibis 16 inimest.

## [[3. august]]

* Iraani kõrgeim juht ‘Alī Khāmene'ī kinnitas Maḩmūd Aḩmadīnezhādi teiseks ametiajaks Iraani presidendiks. 
* Venemaa president Dmitri Medvedev vabastas ametist strateegiliste raketivägede komandöri Nikolai Solovtsovi ja nimetas uueks komandöriks kindralleitnant Andrei Švaitšenko. 
* Gruusia välisministeerium süüdistas Venemaa vägesid Lõuna-Osseetia ja Gruusia vahelise mitteametliku piiri nihutamises Thbilisile lähemale. Lõuna-Osseetia liider Eduard Kokoitõ kinnitas, et Lõuna-Osseetial on Gruusia suhtes territoriaalseid nõudmisi. 
* Venezuela valitsus võttis oma kontrolli alla kahe suurema kohvitootja tehased, kahtlustades neid kehtestatud hindade eiramises.
* Mehhiko loodeosas toimus 6,9-palline maavärin.
*Eesti kaitseministeeriumi kantsler Riho Terras avas Kanadas Fort St. Jamesis kontradmiral Johan Pitka ausamba.

## [[4. august]]

* Nigeris toimus põhiseaduse rahvahääletus selle üle, kas lubada president Tandja Mamadoul kandideerida ka kolmandaks ametiajaks. Valimiskomisjoni andmetel toetas presidendi kandideerimist kolmandaks ametiajaks 92% referendumil osalenud inimestest.
* Gruusia ja Lõuna-Osseetia süüdistasid teineteist tule avamises.
* Lõuna-Osseetia liider Eduard Kokoitõ tagandas ametist valitsusjuhi Aslanbek Bulatševi. 
* Ameerika Ühendriikide endine president Bill Clinton tegi üllatusvisiidi Põhja-Koreasse, et pidada Põhja-Korea liidri Kim Chŏng-iliga läbirääkimisi kahe vangistatud USA ajakirjaniku vabastamiseks.
* Tallinna lauluväljakul toimus Madonna kontsert.

## [[5. august]]

* Iraani tagasivalitud president Maḩmūd Aḩmadīnezhād andis parlamendis ametivande.
* Lõuna-Osseetia parlament kinnitas peaministriks president Eduard Kokoitõ esitatud Venemaa ehitusärimehe Vadim Brovtsevi.
* Lõuna-Osseetia sulges alates keskööst piiri Gruusiaga, põhjendades seda sooviga tõkestada seagripi levikut ning ennetada provokatsioone.
* Venemaa peaminister Vladimir Putin sõitis visiidile Türgi pealinna Ankarasse, et arutada Türgi peaministri Recep Tayyip Erdoğaniga gaasijuhtmete Nabucco ja South Streamiga seotud küsimusi.
* Moskvas algas uus kohtuprotsess ajakirjanik Anna Politkovskaja mõrvarite üle.
* Mauritaanias andis ametivande president Mohamed Ould Abdel Aziz.
* Pakistanis islamiliikumise Ţālebān positsioonidele korraldatud Ameerika Ühendriikide õhurünnakus hukkus islamiliikumise Pakistani haru juht Baitullah Mehsud.
* Tonga rannikul läks põhja parvlaev Princess Ashika 141 inimesega pardal. Kadunuks on jäänud neist 85 inimest.
* Venezuela president Hugo Chávez laiendas Colombia vastu suunatud majandussanktsioone, peatades autode impordi Colombiast ja keelustades Colombia energiafirma Ecopetrol tegevuse toormerikkas Orinoco jõe piirkonnas.

## [[6. august]]

* Gruusia valitsus avaldas seoses aasta möödumisega Gruusia sõja algusest 190-leheküljelise ametliku dokumendi, mis kannab pealkirja "Aruanne Venemaa Föderatsiooni täieulatuslikust agressioonist Gruusia vastu".
* Indias astus Uttarakhandi osariigi kubernerina ametisse Margaret Alva.
* Ameerika Ühendriikide riigisekretär Hillary Clinton alustas 11-päevast ringreisi Aafrikas, mille kestel külastab ta Keeniat, Lõuna-Aafrika Vabariiki, Nigeeriat, Angolat, Libeeriat, Kongo Demokraatlikku Vabariiki ja Roheneemesaari. 
* Keenia pealinnas Nairobis kohtusid Ameerika Ühendriikide riigisekretär Hillary Clinton ja Somaalia president Shariif Shiikh Axmed.
* Kongo Demokraatlikus Vabariigis Goma linnas kohtusid esmakordselt pärast diplomaatiliste suhete katkestamist 13 aasta eest Kongo DV president Joseph Kabila ja Rwanda president Paul Kagame. Riigipead lubasid tulevikus edendada kahepoolset majandus- ja julgeolekualast koostööd.
* Eestis Tallinnas Jüriöö pargis avas kaitseminister Jaak Aaviksoo iga-aastase sõjalise võistlusmängu "Erna retk". Venemaa meedia kirjeldas võistlust kui "mängu natsistlike diversantide auks".
* Saaremaal Viki külas algas kahepäevane eestikeelse Vikipeedia suveseminar.

## [[7. august]]

* Lõuna-Aafrika Vabariigi pealinnas Pretorias kohtunud president Jacob Zuma ja üks tema ägedamaid vastaseid Desmond Tutu jõudsid kokkuleppele koostöös.
* Sri Lanka ametiisikud teatasid Tamili Tiigrite uue liidri Selvarasa Pathmanathani vahistamisest.
* Ameerika Ühendriikide Senati liige, Florida osariigi vabariiklasest esindaja Mel Martinez teatas oma ennetähtaegsest tagasiastumisest.
* Hiinas Jinani linnas hukati korruptsioonis süüdi mõistetud Li Peiying, Pekingi lennujaama endine tegevjuht.
* India kaubandusminister Anand Sharma ja Lõuna-Korea kaubandusminister Kim Jong-hoon allkirjastasid lepingu kaupade ja teenuste tariifide kahepoolseks alandamiseks, eesmärgiga soodustada kahe riigi vahelist majandus- ja kaubandustegevust.
* Tallinnas Stenbocki majas oli lahtiste uste päev, mille jooksul võisid külastajad tutvuda valitsuse ja peaministri tööruumidega.

## [[8. august]]

* Ameerika Ühendriikide pealinnas Washingtonis vannutati Ülemkohtu liikmena ametisse Sonia Sotomayor.
* Palestiina omavalitsuse Jordani Läänekaldal valitsev liikumine Fataḩ valis Palestiina omavalitsuse presidendi Maḩmūd ‘Abbāsi tagasi liikumise esimeheks.
* Moldovas jõudsid neli läänemeelset parteid kokkuleppele koalitsioonivalitsuse moodustamises.
* Ameerika Ühendriikides New Yorgi ja Hobokeni linna vahelisel alal põrkasid kokku helikopter ja väikelennuk; kokkupõrke tagajärjel kukkusid mõlemad õhusõidukid Hudsoni jõkke. Hukkusid kõik üheksa õhusõidukites viibinud inimest.
* Lõuna-Osseetia pealinnas Tshinvalis avati aasta möödumise puhul Gruusia sõja algusest genotsiidimuuseum.
* Venemaa peaminister Vladimir Putin allkirjastas otsuse, millega avatakse täiendavalt kolm Venemaa siseministeeriumile alluvat niinimetatud suvorovlaste sõjakooli: Astrahanis, Jelabugas ja Tšitas.
* Sri Lanka põhjaosas, Tamili Tiigrite kontrolli alt vabastatud aladel toimusid kohalike omavalitsuste valimised. Vähese osavõtuga valimised suurimas linnas Jaffnas võitis valitsev partei, kuid teises suuremas linnas Vavuniyas said võidu Tamili Tiigrite toetajad.
* Eestis lõppes sõjaline võistlusmäng "Erna retk", mille võitis Kaitseliidu Tartu maleva võistkond.
* Pärnumaal Lavassaare vallas Lavassaare turbarabas süttis turvas umbes 3,5 hektari suurusel alal. 
* Jõgevamaal Torma vallas Võtikveres tähistati raamatuküla kümnendat aastapäeva.

## [[9. august]]

* Hondurase võimu haaranud valitsus teatas, et keeldub vastu võtmast Ameerika Riikide Organisatsiooni delegatsiooni, mis nõuab võimult kõrvaldatud presidendi Manuel Zelaya volituste taastamist.
* Iisraeli armee teatel tulistati Gaza tsoonist Iisraeli territooriumile vähemalt kolm granaati.
* Taiwani ja Hiina kaguosa tabanud taifuun Morakot põhjustas ulatuslikke üleujutusi ja purustas sadu hooneid; vähemalt kaks inimest on hukkunud ja 29 kadunuks jäänud. Evakueeritud on ligi miljon inimest.
* Jaapani pealinna Tōkyō ümbrust tabas 6,9-palline maavärin, mille epitsenter oli merepõhjas umbes 340 km Tōkyōst lõuna pool.
* Eesti teadlane ja poliitik, kunagine Eesti Arengupartei esimees Andra Veidemann astus Sotsiaaldemokraatlikku Erakonda.

## [[10. august]]

* Ecuadoris andis ametivande aprillis tagasi valitud uut ametiaega alustav president Rafael Correa.
* Ecuadori pealinnas Quitos algas Lõuna-Ameerika Riikide Liidu (UNASUR-i) tippkohtumine. Kõne alla tuleb muu hulgas olukord Hondurases ning Colombia kavatsus lubada Ameerika Ühendriikide vägedel oma sõjaväebaase kasutada.
* Hondurase võimu haaranud valitsus nõustus vastu võtma Ameerika Riikide Organisatsiooni delegatsiooni, mis püüab vahendada valitsuse läbirääkimisi võimult kõrvaldatud presidendi Manuel Zelayaga.
* Venezuela president Hugo Chávez süüdistas Colombia vägesid piiririkkumises.
* Mehhikos Guadalajaras kohtusid Ameerika Ühendriikide president Barack Obama, Mehhiko president Felipe Calderón ja Kanada peaminister Stephen Harper. Kõne all oli eelkõige majanduskriis, seagripp ja narkokuritegevus. 
* Iraagis Bagdadis ja Mosuli lähedal hukkus peamiselt šiiitidega asustatud aladel kokku neljas pommiplahvatuses vähemalt 48 inimest ja üle 200 sai vigastada.
* Slovakkia pealinnast Bratislavast umbes 200 km kirde pool asuvas Handlova söekaevanduses toimunud plahvatuse tagajärjel hukkus vähemalt 20 kaevurit. 
* Kosovo rahutagamisoperatsioonil teenistuse lõpetanud Eesti luurerühma ESTRIF-5 vahetas välja 26-liikmeline luurerühm ESTRIF-6, mille ülem on nooremleitnant Hare Unt. 
* Reitinguagentuur Standard & Poor's alandas Eesti riigireitingut ühe astme võrra tasemelt A tasemele A&minus;.
* Eesti asjurina Valgevenes alustas tööd Harry Lahtein.
* Pärnus algas Eesti, Läti ja Leedu õhuvägede ühine kuuepäevane merepäästeõppus Baltic Bikini 2009.

## [[11. august]]

* Venemaal Sotšis kohtusid Venemaa president Dmitri Medvedev ja Soome president Tarja Halonen. Kõneldi peamiselt julgeolekust ja Läänemere kaitsest.
* Tšetšeenias Groznõi eeslinnas leiti tapetuna eelmisel päeval röövitud vene inimõiguslane Zarema Sadulajeva ja tema abikaasa Alik Džabrailov.
* Jaapani keskosas toimus 6,4-palline maavärin, mille epitsenter oli umbes 170 km Tōkyōst edela pool Vaikses ookeanis. Maavärina tagajärjel sai vigastada vähemalt 43 inimest, katkestati tuumareaktorite töö ja rongiliiklus. 
* Ameerika Ühendriikides astus ametist tagasi Utah' osariigi kuberner Jon Huntsman ja kubernerina vannutati ametisse senine asekuberner Gary Herbert.
* Raplamaal tähistati Uku Masingu 100. sünniaastapäeva tema sünnikohas Raikküla vallas Lipa külas toimunud kirjanduskonverentsiga "Rännates Masingu luuleradadel" ning kontsert-jumalateenistusega Rapla Maarja-Magdaleena kirikus.
* Lätist Kuramaalt ujusid üle Kura kurgu Sõrve poolsaarde Bruno Nopponen, Henri Kaarma ja Romet Tepper.

## [[12. august]]

* Venemaa peaminister Vladimir Putin teatas, et Venemaa suurendab oma sõjalist kohalolekut Abhaasias, investeerides sõjaväebaasidesse ligi 500 miljonit dollarit.
* Venezuela pealinnas Caracases sõlmis Venezuela president Hugo Chávez Argentina presidendi Cristina Fernández de Kirchneriga kaubanduskokkulepped umbes miljardi USA dollari väärtuses autode, seadmete ja toidukaupade impordiks Argentinast.
* Sudaani lõunaosas Wārābi provintsis tapeti hõimudevahelise arveteklaarimise käigus vähemalt 30 inimest.
* Kongo Demokraatlikus Vabariigis vahistati 1994. aasta Rwanda genotsiidi korraldamise eest taga otsitud Gregoire Ndahimana, keda kahtlustatakse vähemalt 2000 tutsi mõrvamises.
* Ameerika Ühendriikides mõistis kohus Microsofti süüdi Kanada firma i4i XML-keelt puudutava patendiõiguse teadlikus rikkumises, määras ettevõttele hiigeltrahvi ning keelas muu hulgas tekstitöötlustarkvara Word müümise Ameerika Ühendriikides.
* Maailma Kaubandusorganisatsioon kohustas Hiinat tühistama Ameerika Ühendriikide raamatute, filmide ja muusika levitamist puudutavad piirangud.
* Venemaal Inguššias tapeti oma töökabinetis Inguššia ehitusminister Ruslan Amirhanov.
* Rootsi telekomiettevõte Ericsson avas Tallinnas tehase, kus hakatakse tootma muu hulgas mobiilside- ja lairibavõrkude seadmeid.
* Tallinnas avati Ülemiste viadukt.
* Tartu Ülikooli spordibaasis Käärikul algas viiepäevane metsaülikool teemal "Eesti maailmas". 
* Tallinnas A. Le Coq Arenal peeti Eesti ja Brasiilia jalgpallikoondise vaheline sõpruskohtumine, mille võitis Brasiilia 1:0.

## [[13. august]]

* Colombias visiidil viibiv Mehhiko president Felipe Calderón pakkus Mehhikot Colombia, Ecuadori ja Venezuela vahelise tüliküsimuse vahendajaks.
* Filipiinide lõunaosas toimunud võitluses hukkus vähemalt 23 valitsusvägede sõdurit ja vähemalt 20 islamiäärmuslast.
* Iraagi loodeosas Sinjāris sai enesetapurünnakus surma vähemalt 21 ja haavata rohkem kui 30 kurdi.
* Venemaal Dagestanis hukkus kurjategijate relvastatud rünnakus saunale neli miilitsatöötajat ja seitse saunas olnud naist.
* Ameerika Ühendriikides Californias Santa Cruzi piirkonnas rohkem kui tuhandel hektaril põlevate metsatulekahjude eest on evakueeritud ligi 2500 inimest.
* Saksa luksusmoemaja Escada teatas, et esitab pankrotiavalduse.
* Eestit külastanud Ameerika Ühendriikide abivälisminister Philip Gordon kohtus välisminister Urmas Paetiga. Kõne all olid Eesti ja USA suhted, suhted Venemaaga ning Urmas Paeti septembris toimuv kohtumine Ameerika Ühendriikide riigisekretäri Hillary Clintoniga.
* Tallinna Tehnikaülikoolile anti üle ettevõttes SRC Laevateenindus tipptasemel teadustööks vajalike seadmetega varustatud uurimislaev Salme.
* Tartus peeti kevadel 2010 avatava mänguasjamuuseumi sarikapidu.

## [[14. august]]

* Suurbritannia peatas kaheks aastaks oma meretaguste alade hulka kuuluva Turksi ja Caicose põhiseaduse kehtivuse ning vabastas ametist Galmo Williamsi valitsuse, süüdistades seda korruptsioonis. Juhtimise võttis üle Briti kuberner Gordon Wetherell.
* Venemaal Sotšis kohtusid Venemaa president Dmitri Medvedev ja Saksamaa liidukantsler Angela Merkel. Kõneldi peamiselt riikide majanduskoostööst.
* Sudaani president ‘Umar Ḩasan Aḩmad al-Bashīr vahetas välja riigi julgeoleku- ja luurejuhi Şalāh ‘Abd Allāh' (Goshi), kellest sai presidendi nõunik. Uueks julgeolekujuhiks sai Muḩammad ‘Aţā al-Mawlā.
* Eesti Taimetoodangu Inspektsioon tuvastas Valgamaa põllul ohtliku taimehaiguse, kartulivähi, mida põhjustab viburseen *[[Synchytrium endobioticum]]*.

## [[15. august]]
* Saksamaal Berliinis algasid 2009. aasta kergejõustiku maailmameistrivõistlused.

## [[16. august]]

* Vanuatus lõppes president Kalkot Mataskelekele ametiaeg ning presidendi kohusetäitjana astus ametisse parlamendi esimees Maxime Carlot Korman.
* Kuveidi pealinna Al-Kuwayti lähedal hukkus pulmatelgis puhkenud tulekahjus vähemalt 41 naist ja last.
* Indoneesias toimus 7-palline maavärin, mille epitsenter oli Mentawai saarte lähedal 50,8 kilomeetri sügavusel.
*Venemaal Ramenskoje lennuvälja lähistel põrkas harjutuslennu ajal kokku eliitvigurlendurite rühma Russkije Vitjazi kaks hävituslennukit Su-27, rühma komandör Igor Tkatšenko sai surma.

## [[17. august]]

* Venemaal Hakassias Venemaa suurimas hüdroelektrijaamas Sajaani-Šušenskojes toimunud avarii tagajärjel hukkus vähemalt kümme inimest ning 62 on teadmata kadunud. 
* Tšehhi saatis maalt välja kaks Venemaa diplomaati, süüdistades neid spionaažis.
* Venemaal Inguššias Nazranis toimunud autopommi plahvatuse tagajärjel hukkus vähemalt 20 inimest. Venemaa president Dmitri Medvedev teatas, et vabastab toimunu tõttu ametist Inguššia siseministri. 
* Haagi Alaline Vahekohus määras, et Eritrea peab maksma Etioopiale umbes 10 miljoni USA dollari suuruse kahjutasu aastatel 1989–2000 peetud piirisõja kahjude hüvitamiseks.
* Venemaa kaitseminister Anatoli Serdjukov teatas, et nädalaid tagasi kaaperdatud kaubalaev Arctic Sea on leitud umbes 550 km kaugusel Roheneemesaartest ning selle meeskond on elus ja terve.
* Tallinna külastas kaks Balti õhuturbemissiooni koosseisu kuuluvat Tšehhi õhujõudude hävitajat JAS 39 Gripen.
* Eesti Riiklik Sümfooniaorkester sõlmis eellepingu, millega saab Neeme Järvist hooajal 2010–2011 ERSO kunstiline juht ja peadirigent.

## [[18. august]]

* Ameerika Ühendriikide pealinnas Washingtonis kohtusid Ameerika Ühendriikide president Barack Obama ja Egiptuse president Ḩusnī Mubārak. Kõne all oli peamiselt olukord Palestiinas ja Iraanis.
* Hiina energiaettevõte PetroChina ja Austraalia firma Exxon sõlmisid lepingu, millega Austraalia müüb Hiinale järgneva 20 aasta jooksul 50 miljardi Austraalia dollari väärtuses 2,25 miljonit tonni vedeldatud maagaasi.
* Venemaa saatis vastuseks Vene diplomaatide väljasaatmisele Prahast maalt välja kaks Tšehhi diplomaati, süüdistades neid spionaažis.
* Eesti peaminister Andrus Ansip kohtus Eestis visiidil viibiva Bosnia ja Hertsegoviina välisministri Sven Alkalaj'ga, kes muu hulgas tänas Eestit Bosniale ja Hertsegoviinale antud abi eest.

## [[19. august]]

* Iraani president Maḩmūd Aḩmadīnezhād esitas parlamendile kinnitamiseks oma valitsuse koosseisu, kuhu kuulub esmakordselt 30 aasta jooksul ka kolm naisministrit (sotsiaal-, tervishoiu- ja haridusminister).
* Nigeris nimetati muutmata kujul ametisse tagasi eelmisel päeval tagasi astunud peaminister Seyni Oumarou valitsus.
* Iraagi pealinnas Bagdadis hukkus samaaegselt mitmes kohas toimunud autopommiplahvatustes üle 100 inimese ning üle 500 sai vigastada.
* Ajakiri Forbes valis neljandat aastat järjest maailma mõjuvõimsaimaks naiseks Saksamaa liidukantsleri Angela Merkeli.
* Tiit Madisson teatas, et kavatseb taasluua Eesti Rahvusliku Sõltumatuse Partei.
* Tallinna loomaaia liigikaitseuuringute labor laskis Hiiumaal vabadusse 18 euroopa naaritsat.
* Poolas Poznańis toimunud rahvusvahelisel animafilmifestivalil Animator pälvis Rao Heidmetsa nukufilm "Kaasasündinud kohustused" Pronksist Pegasuse.
* Eesti kettaheitja Gerd Kanter sai Berliinis toimuvatel kergejõustiku maailmameistrivõistlustel pronksmedali.

## [[20. august]]

* Afganistanis toimusid presidendivalimised.
* Nigeris toimusid parlamendivalimised.
* Suurbritannia vabastas vanglast 1988. aastal Lockerbie kohal Pan Ami reisilennuki õhkimise eest 2002. aastal eluks ajaks vangi mõistetud liibüalase ‘Abd al-Bāsiţ al-Miqraḩī, kes põeb eesnäärmevähki.
* Eesti mereväe miinijahtija Sakala alustas Assoori saartelt Ponta Delgada sadamast NATO Miinitõrjegrupi koosseisus teekonda üle Atlandi ookeani Kanadasse Halifaxi, et osaleda miinitõrjeõppusel Kanada vetes ja USA aasta suurimal mereväeõppusel.
* Tallinnas avati uuendatud Vabaduse väljak.
* Eesti haridus- ja teadusministeerium vabastas finantsrikkumiste tõttu ametist Eesti Mereakadeemia rektori Jüri Kanni.

## [[21. august]]

* Slovakkia keelas Ungari presidendil László Sólyomil riiki saabumise, põhjendades seda Ungari vägede osalusega 21. augustil 1968 toimunud Varssavi pakti riikide invasioonis.
* Mehhikos hakkas kehtima seadus, mis lubab omada isiklikuks tarbimiseks väikeses koguses narkootikume.
* Somaalia pealinnas Muqdishos islami mässajate ja valitsusvägede vahel puhkenud kokkupõrgetes sai surma vähemalt 24 inimest.
* Ameerika Ühendriikide justiitsministeerium andis tarkvarafirmale Oracle loa omandada riist- ja tarkvaratootja Sun Microsystems. Tehingu peab heaks kiitma ka Euroopa Komisjon. 
* Venemaa peaminister Vladimir Putin teatas, et Venemaa suurim teemanditootja ALROSA saab miljard dollarit riiklikku toetust. 
* Venemaa koosseisu kuuluva Kabardi-Balkaaria president Arsen Kanokov vabastas ametist peaminister Andrei Jarini ja nimetas valitsusjuhi kohusetäitjaks Aleksandr Merkulovi.
* Moskva kohus vahistas kaubalaeva Arctic Sea kaaperdamises kahtlustatavatena kaheksa meest, kelle hulgas oli kuus Eesti elanikku, nendest üks Eesti kodanik.
* Eesti peaminister Andrus Ansip sõitis Leetu, et osaleda Baltimaade peaministrite mitteametlikul kohtumisel Nidas ja tähistada 23. augustil Vilniuses Balti keti aastapäeva.

## [[22. august]]

* Lõuna-Korea pealinnas Seoulis peeti esimest korda ligi kahe aasta jooksul kõnelusi Lõuna- ja Põhja-Korea kõrgete riigiametnike vahel. 
* Nigeerias vastasid sajad Nigeri delta iseseisvuse eest võitleva organisatsiooni MEND liikmed valitsuse üleskutsele ja loovutasid oma relvad vastutasuks amnestia eest.
* Pakistani Ţālebān valis väidetavalt tapetud endise juhi Baitullah Mehsudi asemele oma uueks juhiks Ḩakīmullāh Mehsūdi.
* Kreekas peamiselt Ateenast veidi põhja pool puhkenud kümnete metsa- ja maastikupõlengute tõttu on välja kuulutatud eriolukord ja evakueeritud inimesi. 
* Itaalias loositi välja Euroopa läbi aegade suurim lotovõit, 146,9 miljonit eurot.
* Muhu saarel Simisti külas avati saare ainuke jahisadam Lõunaranna sadam.

## [[23. august]]

* Saksamaal Berliinis lõppesid 2009. aasta kergejõustiku maailmameistrivõistlused.
* Poolas Poznańis algasid 2009. aasta sõudmise maailmameistrivõistlused.
* Norra pealinnas Oslos lõppes konkurss Mr Gay Europe 2009, mille võitis 26-aastane Sergio Lara Hispaaniast.
* Afganistanis hukkus NATO operatsioonil lahinguülesandeid täites kaks Eesti kaitseväelast, Estcoy-8 lahingpioneerid veebel Eerik Salmus ja seersant Raivis Kang.
* Eesti ja Läti vahelises Lilli–Ungurini piiripunktis avati Balti keti 20. aastapäeva puhul Läti metallikunstniku Andris Dunkursi valmistatud mälestusmärk.

## [[24. august]]

* Venemaa peaminister Vladimir Putin tegi üllatusvisiidi Tšetšeeniasse, kus kohtus president Ramzan Kadõroviga.
* Venemaa peaprokurör süüdistas Ukrainat Gruusia sõjalises toetamises augustis 2008 peetud Gruusia sõjas.
* Iraagi suuremad šiiitide parteid moodustasid liidu, millest jäi ühenduse liidrit puudutavate erimeelsuste tõttu kõrvale peaminister Nūrī al-Mālikī juhitav Islami Da‘wa Partei.
* Keenias algas riigi viies rahvaloendus.
* Hiina ametivõimud teatasid Lhasa seitse aastat renoveeritud Potala palee avamisest.
* Michael Jacksoni surma põhjuseid uurinud koroner teatas, et laulja organismist leiti surmav kogus rahustit propofooli. 
* Eestit külastas Austria välisminister Michael Spindelegger, kes kohtus välisminister Urmas Paeti, president Toomas Hendrik Ilvese, Riigikogu esimehe Ene Ergma ja peaminister Andrus Ansipiga. Kõneldi peamiselt kahe riigi suhetest, kliima- ja energiapoliitikast ning Lissaboni lepingust.
* Rootsi telekomifirma TeliaSonera teatas avalikust pakkumisest Eesti Telekomi ja Leedu telekommunikatsiooniettevõtte TEO LT kõigi aktsiate ostmiseks.
* Eesti Töötukassa nõukogu esimeheks sai Tarmo Kriis.

## [[25. august]]

* Ameerika Ühendriikide president Barack Obama nimetas Föderaalreservi juhi Ben Bernanke ametisse ka uueks ametiajaks, mis algab jaanuaris 2010. Kandidatuuri peab kinnitama ka senat.
* Iraak ja Süüria kutsusid vastastikku tagasi oma suursaadikud vastuseks Iraagi süüdistusele, et Süüria varjab Bagdadis pommirünnaku korraldanud terroriste.
* Afganistani lõunaosas Kandahāris toimunud pommiplahvatuse tagajärjel hukkus vähemalt 40 inimest. 
* Venemaal taasalustas FSB Peterburi osakond seoses uute asjaolude ilmnemisega opositsioonipoliitik Galina Starovoitova mõrva uurimist.
* Eestis alustas kahepäevast visiiti Gruusia välisminister Grigol Vašadze, kes kohtus president Toomas Hendrik Ilvese, peaminister Andrus Ansipi, välisminister Urmas Paeti, kaitseminister Jaak Aaviksoo ja riigikogu väliskomisjoni esimehe Sven Mikseriga ning pidas loengu Gruusia välispoliitika prioriteetidest.
* Soome lahel toimus päästeõppus Eesti, Soome ja Venemaa merepäästjate osalusel.
* Eesti Keskkriminaalpolitsei ametnikud andsid Ameerika Ühendriikide õiguskaitsjatele üle finantspettuses kahtlustatava Marko Rudi.
* Tallinna Loomaaed tähistas 70. aastapäeva.

## [[26. august]]

* Hondurases juunis võimu haaranud valitsus teatas, et korraldab novembris 2009 presidendivalimised, hoolimata Ameerika Riikide Organisatsiooni nõudmisest kukutatud presidendi Manuel Zelaya volitused taastada. 
* Moldovas astus ametist tagasi peaminister Zinaida Greceanîi valitsus.
* Venemaa peaminister Vladimir Putin avas Põhja-Osseetiast otse Lõuna-Osseetiasse suunduva gaasijuhtme, mis vähendab Lõuna-Osseetia sõltuvust Gruusiast. 
* Põhja-Koreas Kŭmgangsani kuurordis alustasid Põhja- ja Lõuna-Korea ametnikud läbirääkimisi kahes riigis elavate korealaste perekondade taasühendamiseks.
* Poola Rahvusliku Mälu Instituut (IPN) avaldas uue hinnangu Teises maailmasõjas hukkunud poolakate ja Poola juutide arvu kohta. Hukkunute arv jääb vahemikku 5,62–5,82 miljonit, mis on umbes 200 000 võrra väiksem, kui varem arvati.
* Kongo pealinna Brazzaville'i lähedal hukkusid alla kukkunud transpordilennukis Antonov 12 viibinud viis venelastest meeskonnaliiget ning kaks kongolasest reisijat. 
* Iraagi politsei teatel leiti Al-Ḩillah' linnas tehtud läbiotsimisel 1990. aastal Kuveidist varastatud Pablo Picasso maal "Alasti naine".

## [[27. august]]

* Saksamaa pealinnas Berliinis kohtusid Saksamaa liidukantsler Angela Merkel ja Iisraeli peaminister Binyamin Netanyahu, kes kõnelesid peamiselt Iisraeli ja Palestiina rahuprotsessist ning olukorrast Iraanis. 
* Taiwani president Ma Yingjiu teatas, et lubab dalai-laamal Tenzin Gyatsol külastada opositsiooni kutsel hiljutise taifuuni ohvreid. Hiina avaldas tema otsuse üle ägedat pahameelt.
* Gruusia president Mihheil Saakašvili vabastas ametist kaitseminister David Sikhuralidze ning nimetas ministri ametisse senise ministri asetäitja Batšo Ahhalia.
* Venemaal Leningradi oblastis pandi seisma Sosnovõi Bori tuumaelektrijaama kolmas reaktor, sest jahutussüsteemi survekollektorist leiti auk.
* Kambodža väed alustasid tagasitõmbumist Tai piiri äärse vaidlusaluse Preăh Vĭhéari templi juurest.
* Eesti presidendile Toomas Hendrik Ilvesele andsid oma volikirja üle Tallinnas resideeriv Bulgaaria suursaadik Petio Dimitrov Petev ja Helsingis resideeriv Sloveenia suursaadik Tone Kajzer.
* Eesti valitsus otsustas, et Eesti Energia põhivõrguettevõtja OÜ Elering eraldatakse emaettevõttest ning riik ostab selle ära 2,093 miljardi krooni eest. 
* Narvas avati laadimisseadmeid tootva Soome kontserni Cargotec metallitehas, mis valmistab ainult eksporttoodangut ning annab tööd 300 inimesele.

## [[28. august]]

* Argentina mägikuurordis Bariloches toimunud Lõuna-Ameerika riikide erakorralisel tippkohtumisel mõistsid osalenud riigijuhid hukka Ameerika Ühendriikide sõjalise kohaloleku suurendamise Colombias.
* ÜRO diplomaadid kinnitasid, et Araabia Ühendemiraatide võimuesindajad pidasid paar nädalat tagasi kinni Põhja-Korea laeva, mis oli relvalaadungiga teel Iraani.
* Saksamaal vahistati kunagise vasakpoolse terrorirühmituse Punaarmee Fraktsioon liige Verena Becker, keda kahtlustatakse prokurör Siegfried Bubacki röövis ja mõrvas osalemises 1977. aastal.
* Soome peaminister Matti Vanhanen teatas, et Soome valitsus annab tõenäoliselt Nord Streamile septembris-oktoobris loa gaasijuhtme rajamiseks Soome majandusvööndisse.
* Ameerika Ühendriikides startis kosmosesüstik Discovery oma 25. aastapäeva tähistavale lennule Rahvusvahelise Kosmosejaama suunas.
* Põhja- ja Lõuna-Korea jõudsid kokkuleppele, et septembri lõpus lubatakse sajal Lõuna-Korea perekonnal viie päeva jooksul oma piiritaguste pereliikmetega kohtuda. 
* Zürichis toimunud IAAF-i kuldliiga etapil püstitas Jelena Issinbajeva oma karjääri 27 maailmarekordi, ületades teivashüppes kõrguse 5.06.
* Eestit külastas Slovakkia välisminister Miroslav Lajčák, kes kohtus president Toomas Hendrik Ilvese, riigikogu esimehe Ene Ergma ja välisminister Urmas Paetiga ning avas Slovakkia aukonsulaadi Tallinnas. Kõne all olid peamiselt majandus- ja energiajulgeoleku küsimused. 
* Eesti haigekassa nõukogu kinnitas Haigekassa eelarve miljardikroonise kärpe.
* Raplamaa Järvakandi vald tegi ühinemisettepaneku neljale Pärnumaa vallale, Vändra, Tootsi ja Kaisma vallale ning Vändra alevile.
* Raplas avati liikluseks renoveeritud ajalooline kivisild.
* Kunda linnavolikogu esimees ja endine linnapea Anne Tasuja esitas avalduse Keskerakonnast lahkumiseks, süüdistades erakonda eestlaste ja venelaste vastandamises ning rahvustevahelise vaenu õhutamises.

## [[29. august]]

* Kameruni pealinnast Yaoundést põhja pool sõitis teelt välja reisirong umbes tuhande reisijaga. Õnnetuses hukkus esialgsetel andmetel 5 ja sai vigastada 275 inimest.
* Eesti Sotsiaaldemokraatlik Erakond nimetas oma Tallinna linnapea kandidaadiks Jüri Pihli.
* Eesti sõudjad Allar Raja ja Kaspar Taimsoo võitsid paarisaerulisel kahepaadil Poolas Poznańis toimuvatel maailmameistrivõistlustel pronksmedali.

## [[30. august]]

* XI dalai-laama Tenzin Gyatso alustas Hiina võimude protestidele vaatamata visiiti Taiwanil.
* Gabonis toimusid presidendivalimised.
* Jaapanis toimusid parlamendivalimised. Valimised võitis Jaapani Demokraatlik Partei, saades esialgsetel andmetel 480-liikmelises parlamendi alamkojas 284 (koos teiste seniste opositsiooniparteidega 308) kohta ja lõpetades Liberaaldemokraatliku Partei ligi viiskümmend neli aastat kestnud võimuperioodi.
* Saksamaal Saarimaa, Saksimaa ja Tüüringi liidumaal toimusid liidumaade parlamentide valimised. Valitsev Kristlik-Demokraatlik Liit saavutas küll kõigil kolmel liidumaal teiste erakondadega võrreldes parima tulemuse, kuid kaotas 2004. aasta valimistega võrreldes kohti nii Saarimaal kui Tüüringis.
* Iisraelis esitas riigi peaprokurör Menahem Mazuz Jeruusalemma ringkonnakohtule kolm korruptsioonisüüdistust endise peaministri Ehud Olmerti vastu. 
* Liibüas kohtusid Itaalia peaminister Silvio Berlusconi ja Liibüa tegelik riigipea Mu‘ammar al-Qadhdhāfī, et tähistada 2008. aastal sõlmitud Itaalia–Liibüa sõpruspakti esimest aastapäeva.
* Poolas Poznańis lõppesid 2009. aasta sõudmise maailmameistrivõistlused.

## [[31. august]]

* Hiina ja Taiwani vahel taastati pärast 60-aastast vaheaega regulaarne reisilennuliiklus. Nädalas hakkab mandri ja saare vahel toimuma senise 108 tšarterlennu asemel 270 regulaarlendu.
* Põhja-Iirimaal Belfastis puhkesid lojalistide ja vabariiklaste kokkupõrked, mis said alguse kohaliku politseijaoskonna sulgemispidustustest. Politsei ajas vaenutsevad osapooled plastkuule kasutades laiali.
* Türgi ja Armeenia otsustasid alustada kõnelusi riikidevaheliste diplomaatiliste suhete taastamiseks.
* Baltimaade õhuruumi turvamise võtsid Tšehhi õhujõududelt üle Saksamaa õhujõud. Missiooni üleandmise tseremoonia toimus Leedus Zokniai õhujõudude baasis ja sellel osales ka Eesti kaitseministeeriumi kantsler Riho Terras.
* Eestisse saabus ametlikule visiidile Taani välisminister Per Stig Møller, kes kohtus Tallinnas president Toomas Hendrik Ilvese ja välisminister Urmas Paetiga.
* Eestis algas XI Riigikogu kahepäevane erakorraline istungjärk.
* Tartus avati uus kiirbussiliin kesklinna ja Annelinna vahel.